Csomád Község Önkormányzat Képviselő-testületének

**…/2017.(...) önkormányzati rendelete**

**a reklámok közzétételéről, a reklámhordozók és reklámhordozókat tartó berendezések elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról**

Csomád Község Önkormányzat Képviselő-testülete az Alaptörvény 32. cikk (1) bekezdés a.) pontjában meghatározott feladatkörében, valamint a településkép védelméről szóló 2016. évi LXXIV törvény 12.§ (5) bekezdésében kapott felhatalmazás alapján eljárva az alábbiakat rendeli el:

A rendelet célja

1.§

1. E rendelet célja Csomád Község épített környezetének megőrzése érdekében a helyi építészeti értékvédelemmel, a településképi követelményekkel és a településkép-érvényesítési eszközökkel kapcsolatos reklám-létesítési, elhelyezési és fenntartási szabályok megállapítása.

A rendelet hatálya

2.§

1. E rendelet területi hatálya Csomád Község teljes közigazgatási területére terjed ki.
2. E rendelet személyi hatálya kiterjed továbbá minden természetes személyre, jogi személyre és jogi személyiséggel nem rendelkező szervezetre, aki vagy amely a község közigazgatási területén reklámfeliratot, reklámhordózót, reklámhordozót tartó berendezést helyez el vagy tart fenn,
3. E rendelet előírásait az Önkormányzat képviselő-testülete által elfogadott településrendezési eszközökkel együtt kell alkalmazni.

Általános előírások

3.§

1. Reklám-, illetve hirdetési felület közterületen, valamint közterületről látható magánterületen a településrész jellegzetes építészeti arculatához illeszkedő formai kialakítással, színhasználattal létesíthető.
2. Reklám-, illetve hirdetés elhelyezése közterületen csak utcabútoron – utas-váró, kioszk, információs vagy más célú berendezés – lehetséges. Az utas-várók és kioszkok tetején reklám illetve hirdetés nem helyezhető el.
3. Saját vállalkozást népszerűsítő, legfeljebb 1,5 m2 nagyságú hirdető berendezés saját telken belül vagy az épület homlokzatán helyezhető el, amelynek rendszeres karbantartásáról tulajdonosának gondoskodni kell.
4. Évente legfeljebb összesen tizenkét naptári hét időszakra Csomád község területének közterületein, beleértve a védelem alatt álló területeket, a hirdető- és reklámberendezések elhelyezésére meghatározott tilalmak és követelmények alól a Polgármester felmentést adhat, ha a község vagy község egy része szempontjából jelentős valamely eseményről való tájékoztatás érdekében az szükséges. Ezen időszakokban úttest és járda feletti átfeszítés (légvezetékre feszített reklámok, zászló, molinó), homlokzaton molinó, az ünnepek és időszakos rendezvények feliratai, zászlói elhelyezhetők.
5. A választással kapcsolatos hirdető- és reklámberendezések elhelyezésére a választási eljárásról szóló törvény rendelkezései az irányadók.

(6) Reklámot létesíteni, elhelyezni, fenntartani csak előzetes településképi bejelentési eljárás lefolytatását követően, a község polgármesterének tudomásulvétele esetén lehet.

A közterületi információs hirdető-berendezések létesítésének általános szabályai

4. §

1. Közterületen információs hirdető-berendezést – függetlenül annak méretétől és szerkezetétől – a jogszabályi tilalmakra is figyelemmel úgy kell elhelyezni, hogy az ne akadályozza a közterület más részei és a szomszédos ingatlanok rendeltetésszerű használatát, valamint ne sértse a szomszédok jogait és törvényes érdekeit.
2. Legfeljebb 11 m2 nagyságú közterületi információs hirdető-berendezés az alábbi helyeken létesíthető:
3. 2102 főút mellett,
4. Legfeljebb 1,5 m2 nagyságú közterületi információs hirdető-berendezés az alábbi helyeken létesíthető:
5. József Attila úton,
6. Kossuth Lajos úton.
7. Közterületi információs hirdető-berendezés, közművelődési célú hirdetőoszlop a település teljes közigazgatási területén csak egységes kivitelben készülhet, az önkormányzat által jóváhagyott terv szerint.

A helyi területi vagy egyedi védelemmel érintett területre vagy elemre vonatkozó településképi követelmények

5.§

1. Épületen, építményen, közterületen reklámhordozó – az egyes rendeltetési egységek megjelölését szolgáló cégér és címtábla kivételével – nem helyezhető el. A cégéreket hagyományos módon és nagyságban, kovácsoltvas illetve réz anyag felhasználásával kell kialakítani, a címtáblák egységes kialakítással rézből kell megvalósítani.
2. Reklámok, cégérek kialakításánál az egyszerű betűkből készült kell törekedni. A rikító színek használatát kerülni kell.

Egyéb területekre vonatkozó településképi követelmények

6.§

1. Építmény homlokzatán, építési telek kerítésén, kerítéskapuján és támfalán kizárólag az ingatlan rendeltetési egységeiben folytatott kereskedelmi-, szolgáltató-, illetve vendéglátó tevékenységhez közvetlenül kapcsolódó saját vállalkozást népszerűsítő berendezés (cég- és címtábla, cégér és ilyen célú fényreklám) létesíthető, illetve az építési telken csak hasonló tartalmú önálló hirdető-berendezés helyezhető el a településképre vonatkozó előírások betartásával.
2. Gazdasági területen hirdető-berendezés torony alkalmazásával elhelyezhető, amelynek magassága legfeljebb 35 m lehet.

**Településképi bejelentési eljárás**

**7. §**

A jelen rendelet előírásai szerint Csomád Község teljes közigazgatási területén lévő ingatlanokra vonatkozóan településképi bejelentési eljárást kell lefolytatni a reklámok és reklámhordozók elhelyezése tekintetében.

**8. §**

(1) A településképi bejelentési eljárás az ügyfél által a polgármesterhez benyújtott – papíralapú – bejelentéssel indul. A bejelentéshez papíralapú dokumentációt 2 példányban kell mellékelni.

(2) A Polgármester a tervezett tevékenységet kikötéssel vagy anélkül tudomásul veszi, és a bejelentőt erről a tényről igazolás megküldésével értesíti, vagy megtiltja a tevékenységet.

(3) Az eljárás végén az igazolással egy időben a papíralapú tervdokumentáció egy záradékolt példányát a kérelmezőnek meg kell küldeni, a második példány az ügyiratban marad.

(4) A polgármesteri igazolás 1 évig érvényes, ez idő alatt lehetséges az építési tevékenységet megkezdeni. Az igazolás megkérése nélkül, vagy annak érvényességi ideje lejárta után az építési tevékenységet nem lehet megkezdeni.

( 5 ) A dokumentációnak – a bejelentés tárgyának megfelelően – legalább az alábbi munkarészeket kell tartalmazni:

 megfelelő jogosultsággal rendelkező tervező által készített:

a) műleírást,

b) - közterületi elhelyezés esetén ( mobil megállító tábla kivételével) M = 1 : 500 méretarányú, a közműszolgáltatókkal dokumentáltan egyeztetett – helyszínrajzot,

c) a reklámberendezés elhelyezésének illetve rögzítésének műszaki megoldását,

d) látványtervet vagy fotómontázst.

**9. §**

( 1 ) A7. § szerinti tevékenység a bejelentés alapján – a 8.§(2) bekezdés szerinti igazolás birtokában, az abban foglalt esetleg kikötések figyelembevételével – megkezdhető, ha ahhoz más hatósági engedély nem szükséges.

(2) A polgármester a tervezett reklám, illetve reklámhordozó elhelyezését kikötéssel vagy anélkül – tudomásul veszi és a bejelentőt erről a tényről igazolás megküldésével értesíti, ha a bejelentés

1. megfelel a jelen rendeletben előírt követelményeknek,
2. a tervezett reklám illeszkedik a településképbe.

 ( 3 ) A polgármester megtiltja a bejelentett építési tevékenység megkezdését – a megtiltás indokainak ismertetése mellett – figyelmezteti a bejelentőt a tevékenység bejelentés nélküli elkezdésének és folytatásának jogkövetkezményeire, ha a bejelentés

1. nem felel meg a a jelen rendeletben előírt követelményeknek.
2. a tervezett reklám nem illeszkedik a településképbe.

**10. §**

A településképi bejelentés tudomásul vételét tartalmazó igazolást, illetve a tudomásulvétel megtagadását tartalmazó határozatot a polgármester a bejelentés megérkezésétől számított 8 napon belül adja ki.

**A rendelet hatályba lépése**

**11.§**

E rendelet kihirdetésének napján lép hatályba, és a településképi rendelet hatályba lépésének napjáig, de legkésőbb 2018. december 31.-ig marad hatályban.

 Klement János Dr. Finta Béla

 polgármester jegyző

**INDOKOLÁS**

**Általános indokolás**

Annak érdekében, hogy a reklámok létesítése, elhelyezése és fenntartása összhangba kerüljön az épített környezettel, a helyi építészeti értékvédelemmel, a településképi követelményekkel és a településkép-érvényesítési eszközökkel, a reklámok elhelyezését helyi rendeletben kell szabályozni.

**Részletes indokolás**

**1. §-**hoz: A rendelet célját jelöli meg.

**2.§-hoz:** A rendelet területi és személyi hatályát fogalmazza meg.

**3.§-hoz:** Általános előírások keretében kell megállapítani, hogy a reklámok a község területén hol, hogyan, milyen módon helyezhetők el.

**4.§-hoz:** Külön ki kell térni a közterületi információs táblák elhelyezésére, hiszen ezek reklámértékükön túl informálnak is a községről, rendezvényekről, stb.

**5.§ - 6.§-hoz:** A reklámok elhelyezésénél fontos megkülönböztetni településképi szempontból az egymástól markánsan elkülönülő területeket:

 - helyi egyedi és területi védelemmel érintett területekre és

- egyéb területekre

**7-10.§-hoz:** A reklámok és reklámhordozók elhelyezésére vonatkozó településképi bejelentési eljárás szabályait határozza meg.

**11.§-hoz**: A hatályba lépés rögzítése.

**HATÁSVIZSGÁLATI LAP**

Csomád Község Önkormányzata Képviselő-testületének

**…/2017.(...) önkormányzati rendelete**

**a reklámok közzétételéről, a reklámhordozók és reklámhordozókat tartó berendezések elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról**

**1. Társadalmi hatások:** A rendelet módosításának kedvező társadalmi hatása van.

**2. Gazdasági, költségvetési hatások:** A rendeletnek költségvetési hatása nincs.

**3. Környezeti hatások:** A rendeletnek közvetett környezeti hatásai vannak

**4. Egészségügyi hatások:** A rendelet egészségügyi hatásokkal nem bír.

**5. Adminisztratív terheket befolyásoló hatások:** Adminisztratív hatásai vannak..

**6. A jogszabály megalkotásának szükségessége, a jogalkotás elmaradásának várható következményei**

A jogalkotás elmaradásával a településképet rombolhatná a településkép vonatkozásában szabályozatlan reklámelhelyezés, a Képviselő-testület pedig mulasztásos törvénysértés állapotában maradna.

**7. A jogszabály alkalmazásához szükséges személyi, tárgyi, szervezeti és pénzügyi feltételek**

A jogszabály alkalmazása a meglévő tárgyi, személyi és pénzügyi feltételekkel megoldható.